
     REPUBLIKA HRVATSKA
     TRGOVAČKI SUD U OSIJEKU


U   I M E   R E P U B L I K E    H R V A T S K E 
R J E Š E N J E


	Trgovački sud u Osijeku, po sucu pojedincu Jadranki Herman, u skraćenom stečajnom postupku nad dužnikom NOVA ŠKRINJICA, UDRUGA ZA EKO I ETNO PROMICANJE U HRVATSKOJ, Dugo Selo, Josipa Zorića 71, reg. broj 01002979, OIB 90360042926, odlučujući o žalbi dužnika protiv rješenja Trgovačkog suda u Osijeku, poslovni broj 20 St-759/17-4 od 14. studenog 2017., dana 29. svibnja 2018.              


r i j e š i o     j e


Odbija se kao neosnovana  žalba dužnika NOVA ŠKRINJICA, UDRUGA ZA EKO I ETNO PROMICANJE U HRVATSKOJ, Dugo Selo, Josipa Zorića 71, reg. broj 01002979, OIB 90360042926 od 30.11.2017. i potvrđuje rješenje Trgovačkog suda u Osijeku poslovni broj 20 St-759/17-4 od 14.11.2017. godine.  


Obrazloženje


Pobijanim rješenjem St-759/17-4 od 14.11.2017., koje je donijeto po sudskom savjetniku Josi Jovanović, otvoren je i zaključen skraćeni stečajni postupak nad dužnikom NOVA ŠKRINJICA, UDRUGA ZA EKO I ETNO PROMICANJE U HRVATSKOJ, Dugo Selo, Josipa Zorića 71, reg. broj 01002979, OIB 90360042926, a za stečajnog upravitelja, automatskim odabirom, imenovana je Mirjana Viduka Varenina iz Osijeka. 

Tako je odlučeno jer je sud utvrdio da su ispunjene pretpostavke za istodobno otvaranje i zaključenje skraćenog stečajnog postupka nad dužnikom u smislu odredbe čl. 431. Stečajnog zakona (Narodne novine 71/15 i 104/17 dalje:SZ).

Navedeni dužnik je dana 30.11.2017.  podnio žalbu protiv citiranog rješenja navodeći u bitnom da je točno da je dužnikov račun blokiran. Nadalje, dužnik navodi da nije imao nikakvih spoznaja da se nad njim vodi stečajni postupak, a kako jedno vrijeme nije bio aktivan, nije stvarao nikakve obveze ni prema državi ni prema dobavljačima. Dužnik je nastavio svoje aktivnosti nakon usvajanja novog Statuta Udruge.  Budući se radi o malom iznosu duga spreman je podmiriti dug iz blokade žiro računa. 

Žalba nije osnovana.

Pobijano Rješenje ispitano je na temelju odredbe čl. 436. SZ.

Prema podacima iz spisa, koji je uz žalbu priložen, proizlazi da je na prijedlog FINE RC Zagreb, Podružnica Zagreb od 27.3.2017. za provedbu skraćenog stečajnog postupka nad dužnikom Trgovački sud u Osijeku donio rješenje poslovni broj 20 St-759/17-4 od 14.11.2017. kojim se istodobno otvara i zaključuje skraćeni stečajni postupak nad dužnikom, nakon što je utvrđeno da su ispunjene pretpostavke propisane iz čl. 428. SZ, a to je da dužnik nema zaposlenih,  u Očevidniku redoslijeda osnova za plaćanje ima evidentirane neizvršene osnove za plaćanje na dan 23.3.2017. u neprekinutom razdoblju od 120 dana u ukupnom iznosu od 6.749,13 kn, te da nisu ispunjene pretpostavke za pokretanje drugog postupka radi brisanja iz sudskog registra.  

Ujedno Trgovački sud u Osijeku je dana 6.9.2017. objavio Oglas na mrežnoj stranici e-oglasna ploča suda, sukladno čl. 430. SZ, kojim su pozvane osobe ovlaštene za zastupanje dužnika po zakonu da sudu u roku od 15 dana od dana objave oglasa dostave javnobilježnički ovjeren popis imovine i obveza na propisanom obrascu, te su ujedno pozvani vjerovnici da najkasnije u roku od 45 dana od dana objave Oglasa predlože otvaranje stečajnog postupka nad dužnikom,  pod prijetnjom nastupanja pravnih posljedica nepodnošenja prijedloga za otvaranje stečajnog postupka iz čl. 431. SZ. Budući da protekom roka od 45 dana vjerovnici, a ni osobe ovlaštene za zastupanje dužnika, nisu postupili po pozivu suda, kod dužnika je utvrđen stečajni razlog iz čl. 5 st. 2 SZ – nesposobnost za plaćanje. Sukladno čl. 431. st. 1. i 2. SZ sud je po službenoj dužnosti donio rješenje o otvaranju skraćenog stečajnog postupka, imenovanju stečajnog upravitelja i zaključenju skraćenog stečajnog postupka. 

Postojanje pretpostavki za provedbu skraćenog stečajnog postupka i postojanju stečajnog razloga ne spori ni žalitelj.

Budući je prilikom donošenja rješenja poslovni broj 20 St-459/17-4 od 14.11.2017. sudski savjetnik pravilno primijenio materijalno pravo, odnosno u cijelosti postupio sukladno odredbama čl. 428. do 432. i 435. SZ, temeljem odredbe čl. 380. st. 2. ZPP-a u vezi odredbe čl. 10 SZ i čl. 436. SZ žalba dužnika odbijena je kao neosnovana i potvrđeno je pobijano rješenje. 
U Osijeku 29. svibanj 2018. 
Zapisničar:			                        	                           
Maja Kocijan 			         
STEČAJNI  SUDAC
   Jadranka Herman

UPUTA O PRAVNOM LIJEKU:
Protiv ovog rješenja može nezadovoljna stranka uložiti žalbu Visokom trgovačkom sudu Republike Hrvatske u Zagrebu u roku od 8 dana pismeno u 3 primjerka putem ovog suda.

D N A :
1. Dužnik - NOVA ŠKRINJICA, UDRUGA ZA EKO I ETNO PROMICANJE U HRVATSKOJ, Dugo Selo, Josipa Zorića 71
2. FINA RC Zagreb, Trg svibanjskih žrtava 1995/1
3. e-oglasna ploča  
4. riješeno odbijanjem 
5. kal. 25/6

